DA Den Europæiske Unions Tidende C 71/25

Sag anlagt den 4. januar 2013 — ClientEarth m.fl. mod Kommissionen

(Sag T-8/13)

2013/C 71/39

Processprog: engelsk

Parter

Sagsøgere: ClientEarth (London, Det Forenede Kongerige), Générations futures (Ons-en-Bray, Frankrig) og Pesticide Action Network Europe (PAN Europe) (Bruxelles, Belgien) (ved advokat A. van den Biesen)

Sagsøgt: Europa-Kommissionen

Sagsøgernes påstande

— Europa-Kommissionens anfægtede afgørelse af 26. oktober 2012 (Ares (2012) 1271350) annulleres.

— Kommissionen tilpligtes at betale sagsøgerne et beløb, der fastsættes af Retten, til erstatning for de økonomiske og ikke-økonomiske tab, som de har lidt.

— Kommissionen tilpligtes at betale sagens omkostninger.

Søgsmålsgrunde og væsentligste argumenter

Sagsøgerne ønsker at gøre brug af de rettigheder, de er blevet tildelt ved Århusforordningen (Europa-Parlamentets og Rådets forordning (EF) nr. 1367/2006 af 6.9.2006) (1). Sagsøgerne har i medfør af nævnte forordning indgivet en anmodning om intern fornyet prøvelse af Kommissionens gennemførelsesforordning (EU) nr. 582/2012 af 2. juli 2012 (2) om godkendelse af aktivstoffet »bifenthrin«, jf. forordning (EF) nr. 1107/2009 (3). Sagsøgerne har i deres anmodning henvist til praksis fra Retten, hvori et vigtigt spørgsmål vedrørende forordningen blev afgjort (Rettens dom af 14.6.2012, forenede sager T-338/08 og T-396/09). Imidlertid besluttede Kommissionen ved sin i denne sag anfægtede afgørelse af 26. oktober 2012, at anmodningen om intern fornyet prøvelse ikke kunne efterkommes på trods af, at Kommissionens tidligere afgørelser, som førte til de to domme af 14. juni 2012, og som er fuldstændig identiske med afgørelsen i den foreliggende sag, blev annulleret af Retten, da Retten konkluderede, at Århusforordningen var delvis ugyldig, fordi den var i strid med bestemmelserne i Århuskonventionen (4). Både Den Europæiske Union og alle medlemsstaterne er parter i konvention.

Til støtte for søgsmålet har sagsøgerne anført to anbringender.

For det første gør sagsøgerne gældende, at Kommissionen med urette undlod at respektere Rettens domme af 14. oktober 2012 i sagerne T-338/08, Stichting Natuur en Milieu og Pesticide Action Network Europe mod Kommissionen, og T-396/09, Vereniging Milieudefensie og Stichting Stop Luchtverontreiniging Utrecht mod Kommissionen.

For det andet gør sagsøgerne gældende, at Århusforordningens indskrænkning af »individuelle forvaltningsakter« er i strid med Den Europæiske Unions forpligtelse til at overholde Århuskonventionen, for så vidt som artikel 10, stk. 1, i forordning nr. 1367/2006 begrænser begrebet »handlinger«, som anvendt i Århuskonventionens artikel 9, stk. 3, til »forvaltningsakt[er]«, der er defineret i artikel 2, stk. 1, litra g), i forordning nr. 1367/2006 som »individuel[le] foranstaltning[er]«.

(1) Europa-Parlamentets og Rådets forordning (EF) nr. 1367/2006 af 6.9.2006 om anvendelse af Århuskonventionens bestemmelser om adgang til oplysninger, offentlig deltagelse i beslutningsprocesser samt adgang til klage og domstolsprøvelse på miljøområdet på Fællesskabets institutioner og organer.

(2) Kommissionens gennemførelsesforordning (EU) nr. 582/2012 af 2.7.2012 om godkendelse af aktivstoffet bifenthrin, jf. Europa-Parlamentets og Rådets forordning (EF) nr. 1107/2009 om markedsføring af plantebeskyttelsesmidler, og om ændring af bilaget til Kommissionens gennemførelsesforordning (EU) nr. 540/2011 (EØS-relevant tekst).

(3) Europa-Parlamentets og Rådets forordning (EF) Nr. 1107/2009 af 21.10.2009 om markedsføring af plantebeskyttelsesmidler og om ophævelse af Rådets direktiv 79/117/EØF og 91/414/EØF.

(4) Konventionen om adgang til oplysninger, offentlig deltagelse i beslutningsprocesser samt adgang til klage og domstolsprøvelse på miljøområdet — erklæringer (EUT 2005 L 124, s. 4).